Corinth ostroma
Corinth ostroma (más néven az első corinthi ütközet) az amerikai polgárháború 1862. április 29-től május 30-ig vívott összecsapása volt a Mississippi állambeli Corinth közelében. A város stratégiai fontossággal bírt két vasútvonal csomópontjaként; Corinthban találkozott a Mobile–Ohio és a Memphis–Charleston vasút. Az ostrom a konföderációsok visszavonulásával végződött. A Henry W. Halleck által vezetett uniós erők birtokba vették a várost, mely később bázisul szolgált a Mississippi völgyében vezetett hadműveleteikhez, kivált a Konföderáció vicksburgi erődje ellen.